# Dolittle – A doktor, aki beszéli az állatok nyelvét



**Generációk sora nőtt föl Hugh Lofting (1886-1947) Dr. Dolittle történetein. Az állatok nyelvén beszélő orvos fantasztikus meséi a könyvek mellett a rádióban, színpadon, filmen és a televízióban is meghódították a közönséget. A mozikban pedig a vadonatúj filmváltozat pereg.**

A népszerű filmváltozatokhoz képest (1967, 1998) a Stephen Gaghan rendezte új feldolgozás teljesen más irányt vesz. A történet középpontjában a Stubbins nevű kisfiú áll, aki nem leli helyét a világban. A nénikéjével, a bácsikájával és az unokatestvéreivel él, az utóbbiak vadászok. Stubbins azonban nem akar állatokat ölni, segíteni akar rajtuk. Azután találkozik Dolittle doktorral, aki a feleségét halála óta visszavonultan, bezárkózva él, és az önjelölt tanítványa lesz. **A két rokonlélek lassan egymásra talál, és elindul a gyógyulás útján, amiben fontos szerepet játszik a hatalmas feladat is**, a mitikus szigeten megtalálni a fiatal királynő titokzatos betegségének ellenszerét. Az útjukra természetesen elkísérik őket a beszélő állatok: Csi-Csi, az öntudatos gorilla, Dab-Dab, a tyúkeszű kacsa, Plimpton, a neurotikus strucc, Josi, a fagyoskodó jegesmedve, valamint Poli, a nyakas papagáj, a derék doktor tanácsadója és bizalmasa, egyben élő lelkiismerete. A rendhagyó társaság az elképesztő kalandjaik során régi ellenségekkel és csodás lényekkel találkozik.



**Stephen Gaghan olyan filmet akart rendezni, amelyet az ötéves gyermeke első moziélményként tekinthet meg, ugyanakkor elég kifinomult ahhoz, hogy a kamaszgyerekeinek – és tegyük hozzá, a család minden korosztályának – is megfelelő élményt nyújtson.** „Azt akartam, hogy a srácaim tátott szájjal nézzék a filmet. A családom iránt érzett minden szeretetemet beleadtam a munkába.” Amikor kiderült, hogy **Robert Downey Jr. elvállalja a címszereplő eljátszását, a rendező elkezdte a színész alkatához igazítani a figurát**. „Roberttel nagyon frissé vált a figura, és a szöveg, amit írtam, roppant eredetinek tűnt – mondja a Gaghan. – Nagyon tisztelem a mesesorozatot, de nem akartam a régi gondolatokat beleszőni a történetbe. Arra törekedtem, hogy az új Dolittle-nek modern pszichológiája legyen.”

A film vonzereje abban rejlik, hogy nemcsak átélhetővé, személyessé teszi Stubbins történetét, hanem **szellemesen összeköti, ellenpontozza Dolittle karakterét napjaink hangos, agresszív, megosztott világával.** „Ha a szuperhős-jelenség szempontjából nézzük a dolgot, **Dolittle olyan szuperhős, akinek az odafigyelésben rejlik az ereje” – magyarázza a rendező. – Azért tud bármilyen állattal szót érteni, mert mély empátiával rendelkezik.**Miközben a világban a démonizáció az általános attitűd, Dolittle azt vallja, hogy hallgassuk meg egymást… Különféle nézőpontok léteznek, amelyek megérdemlik, hogy odafigyeljenek rájuk. **A Dolittle arról szól, hogy az egyezéseket figyeljük, ne a különbségeket, mert jobbá válunk általa.** A poén benne, hogy a szuperhős-átértelmezésben a Marvel Univerzum legendává nemesedett korábbi szuperhőse, a Vasembert megformáló Robert Downey Jr. a partnere.

A Dr. Dolittle-regények értéke nemcsak a groteszk, mulatságos történetekben rejlik, sokkal inkább a főhős és kedvenc állatainak egyéniségében. A Rex Harrison nevével fémjelzett filmben az igazi állatok szerepeltetése mellett színészek bújtak állatbőrbe, **az Eddie Murphy főszereplésével készült modernizált változatban**pedig – a Jim Henson-féle bábműhely közreműködése mellett – az (akkori) legmodernebb számítógépes technikát hívták segítségül a filmesek. **Az új feldolgozásban Nicolas Aithadi és John Dykstra trükkmesterek keltik életre Dolittle állatseregletét.**

Stephen Gaghan rendező azt akarta, hogy az állatok teljesen valódinak tűnjenek. „Ebben rejlik a varázs – mondja a rendező. – Fogod a helyszínt, mondjuk a vidéki majorságot, és beleraksz egy jegesmedvét. Nem viselkedhet úgy, mint a rajzfilmfigura, mert az nem érdekes. **Az az érdekes, ha megmutatjuk, hogy az állatok milyen kulturáltan beszélgetnek Dolittle-lel és egymással.**Azt akartam, hogy minden állatnak legyen valamilyen sérülése vagy betegsége, amiért Dolittle-hez fordulnak.” Végtére is állatorvos. A filmben alig van olyan jelenet, amiben a számítógép generálta állatok ne szerepelnének az emberekkel. Az eredmény egészen elképesztő: senki meg nem mondaná, hogy a színészek nem valódi állatokkal folytatnak interakciót.

**Szilágyi G. Gábor**

